عرب میں حساب کا مطلق رواج نہ تھا ، اس لیے اسلام کے ابتدائی زمانہ میں خراج کا حساب رومی یا ایرانی کرتے تھے ، عربوں کو ہزار سے اوپر گنتی بھی معلوم نہ تھی،عربی میں ہزار سے اوپر کے عدد کے لیے کوئی لفظ نہیں ہے،لیکن حضرت زیدؓ کو حساب میں اس قدر دخل تھا کہ فرائض کے پیچیدہ سے پیچیدہ مسائل اس کے ذریعہ سے حل کرلیتے تھے اس کے ماسوا مال کی تقسیم بھی کرسکتے تھے،چنانچہ غزوہ حنین میں جو 8ھ میں ہوا تھا اور جس میں تقریبا 12 ہزار آدمی شریک تھے،انہی کی مردم شماری اورلگائے ہوئے حصوں کے بموجب آنحضرتﷺ نے مال تقسیم فرمایا تھا ، انھوں نے پہلے لوگوں کی تعداد معلوم کی پھر مال غنیمت کو اس عدد پر پھیلا دیا ، چند سرداروں کو مستثنی کرکے جن کو بڑی رقمیں دی گئی تھیں فی کس 4 اونٹ اورچالیس بکری،حصہ میں پڑیں ، سواروں کو اس کا تگنا ،یعنی 12 ،اونٹ اور 120 بکریاں عطا کی گئیں ، جنگ یرموک کا مال غنیمت بھی جب مدینہ آیا تو حضرت زیدؓ ہی نے تقسیم کیا تھا ۔
Entity: اسلام — Type: /religion